લોકશાહીમાં માથાં ગણવાનું ગણિત આપણે ખપમાં લઈએ છીએ. સો કરોડની વસ્તી ધરાવતા આ દેશમાં અઢાર વર્ષથી વધુ વયના નાગરિકો મતદાનનો અધિકાર ધરાવે છે. છેલ્લાં પચાસ વરસનો ચૂંટણીઓને અનુભવ કહે છે કે લગભગ પચાસ ટકા મતદારો મતદાન કરે છે. આનો અર્થ એ થયો કે અડધોઅડધ મતદારો એટલે કે લગભગ બત્રીસ તેંત્રીસ કરોડ મતદારોના મત વિશે તો આપણે કશું જાણતા જ નથી. જે પચાસ ટકાએ મતદાન કર્યું અને માંડ પચીસ કે ત્રીસ ટકા મત મળવનાર પક્ષ સંસદમાં બહુમતી મેળવીને પોતાના દેશની સરકાર બનાવે છે. હકીકતે તો કુલ પાંસઠ કરોડમાંથી જેમણે માંડ પંદર કરોડ મત મેળવ્યા હોય છે તેમને દેશની પ્રજાના પ્રતિનિધિ કહેવામાં આવે છે. આ વહેવારમાં સારું છે. પણ એ પૂર્ણ સત્ય છે એમ તે કહી શકાય જ નહીં.